CELEX: 32020D1501
Language: hu
Date: 2020-10-14 00:00:00
Title: A Bizottság (EU) 2020/1501 végrehajtási határozata (2020. október 14.) a Németország által az 1321/2014/EU bizottsági rendelet egyes rendelkezései alól adott ideiglenes mentesség tekintetében az (EU) 2018/1139 európai parlamenti és tanácsi rendelet alapján elvégzett értékelésről (az értesítés a C(2020) 6891. számú dokumentummal történt) (Csak a német nyelvű szöveg hiteles) (EGT-vonatkozású szöveg)

16.10.2020   
               
               
                  HU
               
               
                  Az Európai Unió Hivatalos Lapja
               
               
                  L 342/23
               
            
         A BIZOTTSÁG (EU) 2020/1501 VÉGREHAJTÁSI HATÁROZATA
         (2020. október 14.)
         a Németország által az 1321/2014/EU bizottsági rendelet egyes rendelkezései alól adott ideiglenes mentesség tekintetében az (EU) 2018/1139 európai parlamenti és tanácsi rendelet alapján elvégzett értékelésről
         
            
               (az értesítés a C(2020) 6891. számú dokumentummal történt)
            
         
         (Csak a német nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 71. cikke (2) bekezdésére,
         mivel:
         
                     (1)
                  
                  
                     2020. február 25-én a Luftfahrt-Bundesamt mint illetékes hatóság (a továbbiakban: LBA) Németország nevében arról értesítette a Bizottságot, az Európai Unió Repülésbiztonsági Ügynökségét (a továbbiakban: Ügynökség vagy EASA) és a többi tagállamot, hogy mentesítette a Lufthansa Technik AG-t az 1321/2014/EU bizottsági rendelet (2) II. melléklete (145. rész) 145.A.42. pontjának való megfelelés kötelezettsége alól. Az említett pont értelmében a 145. rész szerint jóváhagyott szervezeteknek biztosítaniuk kell, hogy csak kielégítő állapotú, az 1. számú EASA-űrlappal vagy azzal egyenértékű dokumentummal üzembe helyezett komponenseket építsenek be a légi járművekbe vagy más komponensekbe, valamint hogy az adott komponens, szabványos alkatrész vagy anyag szerepeljen a vonatkozó karbantartási dokumentációban.
                  
               
                     (2)
                  
                  
                     A mentesség – amelyet az LBA a kiegészítő típusalkalmassági bizonyítványokkal kapcsolatos jövőbeli projektekkel összefüggésben adott meg – engedélyezi a Lufthansa Technik AG számára, hogy bizonyos esetekben a prototípus-komponensként gyártott és a Lufthansa Technik AG által beszerelendő egyes komponensek tekintetében ne tegyen eleget az 1321/2014/EU bizottsági rendelet II. melléklete (145. rész) 145.A.42. pontjának.
                  
               
                     (3)
                  
                  
                     Az LBA elmondása szerint korábban előfordult, hogy a Lufthansa Technik AG által légi járművekbe beépített prototípus-komponenseket a gyártó nem tudta volna a későbbiekben a módosítás tervadatainak megfelelőként újratanúsítani azt követően, hogy a módosítást egy kiegészítő típusalkalmassági bizonyítvány kiadásával jóváhagyták. Az LBA olyan esetekre hivatkozott, amelyekben a gyártó székhelye az Egyesült Államokban volt, és az újratanúsítás nem volt lehetséges a komponens kiszállítása után, továbbá olyan esetekre, amelyekben a gyártó a tervadatok jóváhagyása előtt fizetésképtelenné vált. Az LBA közölte, hogy ezekben az esetekben az említett komponensek újratanúsítása vagy nem volt lehetséges, vagy olyan adminisztratív terhet vont maga után, amely késleltette a légi járművek ismételt üzembe helyezését, ezáltal pedig ellehetetlenítette a Lufthansa Technik AG számára az ügyfelek megbízásainak teljesítését, és pénzügyi, valamint gazdasági kockázattal járt.
                  
               
                     (4)
                  
                  
                     Az LBA által biztosított mentesség nem határozza meg azokat a termékeket vagy projekteket, amelyek tekintetében a Lufthansa Technik AG mentesül az 1321/2014/EU bizottsági rendelet II. melléklete (145. rész) 145.A.42. pontjának való megfelelés kötelezettsége alól, és amelyek tekintetében elfogadhatja az előírásoknak meg nem felelő komponensek beszerelését. Az LBA kifejtette, hogy a Lufthansa Technik AG tervez néhány olyan, kiegészítő típusalkalmassági bizonyítvánnyal összefüggő projektet, amelyek esetében ilyen problémák merülhetnek fel, és amelyeknél előfordulhat, hogy a Lufthansa Technik AG nem lesz képes megfelelni az 1321/2014/EU bizottsági rendelet II. melléklete (145. rész) 145.A.42. pontjának. A mentességet e lehetséges problémák fényében adták meg annak érdekében, hogy a jövőben elkerülhetők legyenek a módosított légi járművek ismételt üzembe helyezésének késedelmei. A mentesség 2020. február 13-tól 2021. december 31-ig – tehát nyolc egymást követő hónapot meghaladó időtartamra – érvényes.
                  
               
                     (5)
                  
                  
                     Az 1321/2014/EU bizottsági rendelet II. melléklete (145. rész) 145.A.42. pontjának való meg nem felelést enyhítendő a mentesség értelmében a Lufthansa Technik AG olyan alternatív eljárás alapján is engedélyezheti a prototípus-komponensekkel rendelkező légi járművek üzembe helyezését, amely az egyes komponensek tanúsítási státuszának és a megfelelő kiegészítő típusalkalmassági bizonyítvánnyal kapcsolatos jóváhagyási eljárás lezárását követően kapott jóváhagyott tervadatoknak az összehasonlítását foglalja magában.
                  
               
                     (6)
                  
                  
                     Az Ügynökség a helyzet értékelését követően 2020. július 16-án elutasító ajánlást adott ki az LBA által biztosított mentességről.
                  
               
                     (7)
                  
                  
                     A Bizottság egyetért az Ügynökség ajánlásával.
                  
               
                     (8)
                  
                  
                     Az (EU) 2018/1139 rendelet 71. cikkének (1) bekezdése értelmében a tagállamok bármely, a rendelet hatálya alá tartozó természetes vagy jogi személy részére mentesítést adhatnak az e személyeket érintő, előre nem látható kényszerítő körülmények vagy e személyeknek az üzemben tartással kapcsolatos sürgős igényei esetén, feltéve, hogy az említett cikk (1) bekezdésének a)–d) pontjában meghatározott feltételek mindegyike teljesül.
                  
               
                     (9)
                  
                  
                     Az „előre nem látható kényszerítő körülmények”, illetve az „üzemben tartással kapcsolatos sürgős igények” tekintetében a Bizottság úgy véli, hogy a mentességet nem indokolják az (EU) 2018/1139 rendelet 71. cikkének (1) bekezdése szerinti, a Lufthansa Technik AG-t érintő előre nem látható kényszerítő körülmények vagy a Lufthansa Technik AG részéről felmerülő, üzemben tartással kapcsolatos sürgős igények. A mentességet a prototípus-komponensek újratanúsításával kapcsolatos lehetséges jövőbeli problémák fényében adták meg. Bár e problémák némelyike – például a szállító csődje – valóban lehet előre nem látható, illetve valóban támaszthat a légi jármű üzembe helyezésével kapcsolatos sürgős igényt, a mentesség megadásának időpontjában e problémák nem merültek fel és nem is volt várható a bekövetkezésük. Megemlítendő különösen, hogy Németország nem nyújtott be arra utaló bizonyítékot, hogy egyes gyártók jelezték volna a Lufthansa Technik AG-nak, hogy bizonyos projektek esetében nem lesznek képesek az előírt tanúsító nyilatkozatokkal ellátott komponenseket szállítani. Következésképpen a Bizottság úgy véli, hogy a sürgősség követelménye ebben az esetben nem teljesül.
                  
               
                     (10)
                  
                  
                     A Bizottság emellett úgy véli, hogy a mentesség nem felel meg az (EU) 2018/1139 rendelet 71. cikke (1) bekezdésének d) pontjában annak hatályára és időtartamára vonatkozóan előírt korlátozásoknak. Bár a mentességet csak azokra az esetekre vonatkozóan adták meg, amelyekben a prototípus-komponensek újratanúsítása nem lehetséges, a gyakorlatban minden, az alkalmazási időszaka alatt végrehajtott, kiegészítő típusalkalmassági bizonyítvánnyal összefüggő projektre, valamint korlátlan számú, az ilyen, kiegészítő típusalkalmassági bizonyítvánnyal összefüggő projektek támogatása céljából esetlegesen beszerelendő komponensre érvényes. A Bizottság megjegyzi továbbá, hogy az LBA nem bizonyította, hogy a mentesség időtartama a feltétlenül szükséges mértékre korlátozódik. Bár a mentesség 2021. december 31-én lejár, az LBA nem szolgált meggyőző indoklással arra vonatkozóan, hogy ez a lejárati időpont hogyan függ össze a mentességet szükségessé tevő körülményekkel vagy igényekkel.
                  
               
                     (11)
                  
                  
                     Következésképpen az LBA által biztosított mentesség nem felel meg az (EU) 2018/1139 rendelet 71. cikkének (1) bekezdésében meghatározott feltételeknek,
                  
               ELFOGADTA EZT A HATÁROZATOT:
         
            1. cikk
            A Németország által az 1321/2014/EU rendelet II. mellékletének (145. rész) 145.A.42. pontjában előírt követelmények alól biztosított, a Bizottságnak, az Európai Unió Repülésbiztonsági Ügynökségének és a többi tagállamnak 2020. február 25-én bejelentett mentesség, amely alapján a Lufthansa Technik AG bizonyos esetekben a prototípus-komponensként gyártott és a Lufthansa Technik AG által beszerelendő egyes alkatrészek tekintetében nem köteles eleget tenni a 145.A.42. pontban foglalt követelményeknek, nem felel meg az (EU) 2018/1139 rendelet 71. cikkének (1) bekezdésében foglalt feltételeknek.
         
         
            2. cikk
            Ennek a határozatnak a Németországi Szövetségi Köztársaság a címzettje.
         
         
            Kelt Brüsszelben, 2020. október 14-én.
            
               
                  a Bizottság részéről
               
               Adina VĂLEAN
               
                  a Bizottság tagja
               
            
         
         
            (1)  HL L 212., 2018.8.22., 1. o.
         
         
            (2)  A Bizottság 1321/2014/EU rendelete (2014. november 26.) a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról (HL L 362., 2014.12.17., 1. o.).